EU-rahoja ei voi käyttää puolueen toiminnan rahoittamiseen. Väyrynen ratkaisi ongelman pitämällä tauon kokousten välissä.

Paavo Väyrysen mukaan Sami Kilpeläinen ja Piia Kattelus käyvät kampanjaa häntä vastaan ja käyttävät mediaa taistelun välikappaleena. Väyrynen uskoo, että hänen välinsä kaksikkoon ovat tulehtuneet peruuttamattomasti. Molemmat tahot ovat jättäneet poliisille tutkintapyynnön. JARNO KUUSINEN/AOP

Paavo Väyrynen sai potkut perustamastaan kansalaispuolueesta lauantaina tilinkäyttöön liittyvien väärinkäytösten ja vaaliraharikkomusten vuoksi. Väyrynen pitää erottamispäätöstä laittomana.

Riidan ytimessä on Väyrysen presidentinvaalien aikainen rahojensiirtely, mutta lisäesimerkkinä moitittavasta toiminnasta kansalaispuolueen johto nosti esiin sen, että Väyrynen järjesti viime lauantaina Oulussa EU:n varoilla EU-seminaarin ja sen yhteyteen oululaishotelli Lasaretissa kokouksen, jota " väyrysläiset " kutsuvat puolueen vuosikokoukseksi.

- Emme hyväksy julkisten varojen minkäänlaista väärinkäyttöä omien tarkoitusperien edistämiseen, kansalaispuolueen varapuheenjohtaja Piia Kattelus paheksui tiedotteessaan.

Väyrynen tähdentää Iltalehdelle, että EU-seminaari ja kansalaispuolueen vuosikokous olivat erillisiä tapahtumia, kuten EU edellyttää, jotta seminaarikulut voidaan kattaa poliittiseen toimintaan tarkoitetusta määrärahasta.

- Niitä rahoja ei ole luvallista käyttää puolueen toiminnan rahoittamiseen. Puolueen tilaisuuksien kanssa voidaan järjestää samoihin aikoihin samassa paikassa tilaisuuksia, mutta niiden pitää olla erillisiä, kuten tässäkin tapauksessa oli.

Väyrynen kiisti Helsingin Sanomille, että seminaarin tarkoituksena olisi ollut saada vuosikokoukseen väkeä.

Oli valmis pulittamaan lennot

Väyrysen Iltalehdelle toimittamasta seminaariohjelmasta käy ilmi, että EU-seminaari päättyi lauantaina kello 11.30. Heti perään järjestettiin kansalaispuolueen vuosikokous, joka nuijittiin päätökseensä 11.50 eli vain 20 minuuttia seminaarin päättymisen jälkeen.

Olivatko tilaisuudet erillisiä, kun ne pidettiin peräjälkeen?

- Kyllä. Seminaari lopetettiin, tuli väliaika ja sen jälkeen aloitettiin kokous, Väyrynen vastaa.

Iltalehden haltuunsa saamista sähköpostiviesteistä piirtyy sellainen kuva, että Väyrynen rakensi kansalaispuolueen vuosikokouksen siltä pohjalta, että osallistujat voidaan kutsua paikalle EU:n varoilla - autolla, junalla tai lentäen.

- Kohtuullisia matkakuluja voitaisiin korvata parlamentin varoista. Lapissa asuville voidaan maksaa lentomatka, Väyrynen kirjoittaa viestissä, joka on kirjoitettu 7. helmikuuta ja osoitettu kansalaispuolueen asiantuntijajäsenille.

Toisessa, 19. helmikuuta lähetetyssä sähköpostiviestissä Väyrynen pyytää kansalaispuolueen asiantuntijajäseniä kertomaan majoitustarpeistaan seminaaria silmällä pitäen ja mainitsee, että seminaariin osallistuvien majoitus ja kohtuulliset matkakustannukset korvataan.

Jopa 60 000 euron määräraha

EU-seminaarin kokonaiskustannukset eivät ole vielä tiedossa, mutta Väyrysen mukaan ne ovat 1500 euron luokkaa.

- Paikalla oli parikymmentä henkilöä. Yhden yön hotellimajoitus, osa yöpyi muualla. Puolenkymmentä saattaa hakea kilometrikorvausta (20 senttiä/km), muut saavat korvauksen junalipuista, lentomatkaa ei korvata kenellekään.

Seminaarikulut maksetaan Väyrysen mukaan poliittiseen toimintaan tarkoitetuista määrärahoista.

- Jokaisella mepillä on vuositasolla noin 40 000 euron määräraha poliittiseen toimintaan. Jos varoja käyttää alkuvuodesta runsaammin, niin summa voi nousta vuositasolla jopa 60 000 euroon.

- Aivan parhaimpia ovat tietenkin tällaiset asiantuntijaseminaarit. Siitä voi rahoittaa myös painotuotteiden painamista tai muita tämän tyyppisiä kuluja.

Väyrynen piti kehumassaan EU-seminaarissa avauspuheenvuoron lisäksi kaksi luentoa.

Äänessä olivat myös Vilho Harle, Sakari Linden, Kari Arvola, Mauri Nygård ja Eero Paavola, jotka osallistuivat Väyrysen tavoin kansalaispuolueen vuosikokoukseen.

EU-seminaari piti sisällään myös päivällisen, joka nautittiin perjantai-iltana.